นายกรัฐมนตรี เดินทางถึงสาธารณรัฐประชาธิปไตยประชาชนลาวแล้ว และเข้าเยี่ยมคารวะประธานประเทศแห่งสาธารณรัฐประชาธิปไตยประชาชนลาว
นายกรัฐมนตรี เดินทางถึงสาธารณรัฐประชาธิปไตยประชาชนลาวแล้ว และเข้าเยี่ยมคารวะประธานประเทศแห่งสาธารณรัฐประชาธิปไตยประชาชนลาว โดยเห็นพ้องยกระดับความสัมพันธ์เป็น “หุ้นส่วนยุทธศาสตร์เพื่อความเจริญเติบโตและการพัฒนาอย่างยั่งยืน”

 ภายหลังเดินทางถึงนครหลวงเวียงจันทน์ สาธารณรัฐประชาธิปไตยประชาชนลาว เมื่อช่วงเย็นที่ผ่านมา พลเอก ประยุทธ์ จันทร์โอชา นายกรัฐมนตรี เข้าเยี่ยมคารวะนายบุนยัง วอละจิด ประธานประเทศแห่งสาธารณรัฐประชาธิปไตยประชาชนลาว ที่ทำเนียบประธานประเทศ
พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า ทั้ง 2 ฝ่าย ยินดีที่จะร่วมกันเฉลิมฉลองการครบรอบ 70 ปี การสถาปนาความสัมพันธ์ทางการทูตไทย-ลาว ในปี 2563 โดยเชื่อมั่นว่าการประชุมร่วมนายกรัฐมนตรีและรัฐมนตรีอย่างไม่เป็นทางการไทย-ลาว ครั้งที่ 3 ในวันพรุ่งนี้ 14 ธ.ค.61 จะสำเร็จด้วยดี เพื่อนำไปสู่การเจริญเติบโตทางเศรษฐกิจของ 2 ประเทศและภูมิภาคโดยรวม 
นายกรัฐมนตรี ได้เสนอให้ยกระดับความสัมพันธ์ระหว่าง 2 ประเทศเป็นหุ้นส่วนยุทธศาสตร์เพื่อความเจริญเติบโตและการพัฒนาอย่างยั่งยืน พร้อมสนับสนุนนโยบายของลาวในการเปลี่ยนประเทศจากที่ไม่มีทางออกสู่ทะเล หรือ Land-locked เป็นศูนย์รวมและกระจายสินค้าของลุ่มน้ำโขง หรือ Land-linked โดยจะผลักดันความเชื่อมโยงด้านคมนาคม ทั้งทางถนน ทางรางและสะพาน พร้อมจะเชื่อมโยงการท่องเที่ยวระหว่างกัน ซึ่งไทยจะแลกเปลี่ยนเรื่องการพัฒนาการท่องเที่ยวให้กับลาวที่ฐานะที่มีประสบการณ์ ส่วนด้านพลังงานไทยสนับสนุนนโยบายการผลิตกระแสไฟฟ้าเพื่อส่งออกของ สปป.ลาว
 ทั้งนี้ ประธานประเทศแห่ง สปป.ลาว ได้แสดงความขอบคุณรัฐบาลและประชาชนไทย ที่ส่งกำลังใจและให้ความช่วยเหลือชาวลาว ที่ประสบอุทกภัยในแขวงอัตตะปือด้วย

จากนั้นในช่วงค่ำ นายกรัฐมนตรี พร้อมด้วยภริยา และคณะรัฐมนตรี เข้าร่วมงานเลี้ยงอาหารค่ำ ซึ่งนายทองลุน สีสุลิด นายกรัฐมนตรี สปป.ลาว เป็นเจ้าภาพจัดเลี้ยงเพื่อเป็นเกียรติแก่นายกรัฐมนตรีและคณะ ที่โรงแรมแลนด์มาร์ค แม่โขง ริเวอร์ไซต์